ไฟแนนซ์ทูเดย์
โดย...ช.ชดา
7 มิ.ย. 2559

โดย...ช.ชดา
...พล.อ.ประยุทธ์ จันทร์โอชา นายกฯ บิ๊กตู่ขวัญใจของ ช.ชดา ตั้งอกตั้งใจเป็นอย่างมากที่จะแก้ไขหนี้นอกระบบ ทำหมันมาเฟียเงินกู้ที่ขูดรีดดอกเบี้ยคนจนแบบไม่ให้ลืมตาอ้าปากได้เลย ถ้าเผลอไปใช้บริการเข้า สมชัย สัจจพงษ์ ปลัดคลัง กระซิบว่า นายกฯ เตรียมจะใช้อำนาจตามมาตรา 44 จัดการกับเจ้าหนี้กลุ่มนี้หากคิดดอกเบี้ยเกิน 15%
แต่ก่อนจัดการขั้นเด็ดขาด จะให้โอกาสเจ้าหนี้นอกระบบเหล่านี้มาขึ้นทะเบียนเป็น “พิโคไฟแนนซ์” กลายมาเป็นเจ้าหนี้ในระบบซะ จะได้ปล่อยกู้ให้ถูกกฎหมายแถมให้คิดดอกเบี้ยสูงสุดได้ 36% ด้วย ซึ่งคลังจะนำเรื่องเสนอ ครม.ตั้งพิโคไฟแนนซ์ในเร็วๆ นี้ 
...จับตาวันนี้ ร่าง พ.ร.บ.ภาษีที่ดินและสิ่งปลูกสร้าง ที่กระทรวงการคลังนำกลับมาทำรายละเอียดใหม่และส่งกลับไปให้ ครม.พิจารณาอีกครั้ง จะผ่านความเห็นชอบหรือไม่ เพราะโดนวิพากษ์วิจารณ์หนักมากในเรื่องการไม่ช่วยลดความเหลื่อมล้ำระหว่างคนรวยและคนจนเลย
เรื่องการยกเว้นภาษีบ้านหลังแรกที่มีราคาต่ำกว่า 50 ล้านบาท กลายเป็นทอล์ก ออฟ เดอะ ทาวน์ อีกครั้ง ในมุมคนชั้นกลางอาจอยากให้เก็บภาษีบ้านราคาต่ำกว่า 20-30 ล้านบาท เพราะมั่นใจว่าคนที่มีบ้านราคานี้คือคนรวย แต่ในมุมของคนรวยบ้านราคา 50 ล้านบาท อาจจะถูกเกินไป
...ข้อเท็จจริงการเสียภาษีวันนี้ คนรวยที่มีไม่กี่ตระกูลในประเทศไทย เสียภาษีน้อยกว่าทรัพย์สินที่มีและหาได้กันทั้งนั้น ทั้งหมดจ้างนักกฎหมายเป็นที่ปรึกษาภาษีมาหาช่องว่างของกฎหมายเพื่อให้เสียภาษีน้อยที่สุด เช่น ไปตั้งบริษัทในประเทศที่เป็นแท็กซ์ เฮฟเว่น ในขณะที่คนชั้นกลาง มนุษย์เงินเดือนจ่ายภาษีเต็มๆ โดยไม่มีทางหลีกเลี่ยง 
...เรื่องนี้น่าจะกลับไปที่เจตนารมณ์ของการออกกฎหมายว่าต้องการทำเพื่อบีบให้คนร่ำรวยที่เป็นเศรษฐีที่ดินเอาที่ดินไปทำประโยชน์ ไม่เช่นนั้นจะต้องจ่ายภาษีสูงลิ่วหรือว่าต้องการเงินมากๆ เพื่อที่จะให้องค์กรปกครองส่วนท้องถิ่นมีรายได้เข้ามามากๆ กันแน่